ค่าฝุ่น PM2.5 เกินค่ามาตรฐาน ยังไม่ส่งผลกระทบต่อการให้บริการที่ท่าอากาศยานเชียงใหม่
นายวิจิตต์ แก้วไทรเทียม ผู้อำนวยการท่าอากาศยานเชียงใหม่ บริษัท ท่าอากาศยานไทย จำกัด (มหาชน) (ทอท.)กล่าวถึงสถานการณ์คุณภาพอากาศในพื้นที่จังหวัดเชียงใหม่ จาก PM2.5 ที่ปกคลุมเหนือ ว่า แม้ศูนย์แก้ไขปัญหามลพิษทางอากาศ รายงานการติดตามตรวจสอบคุณภาพอากาศประจำวันนี้ (28 มี.ค.) ยังพบปริมาณเกินค่ามาตรฐาน แต่ในส่วนของภาคการบิน ยืนยันว่า ขณะนี้สถานการณ์ดังกล่าวยังไม่ส่งผลกระทบต่อการจราจรทางอากาศ โดยหอบังคับการบิน แจ้งว่าทัศนวิสัยการมองเห็นในเขตการบินยังไม่เข้าสู่สภาวะทัศนวิสัยต่ำ (Low-Visibility) ที่จะมีผลต่อการขึ้น- ลงของเครื่องบิน จึงยังไม่มีสายการบินใดแจ้งยกเลิกเที่ยวบินในช่วงนี้ โดยทั้ง 30 เส้นทางบิน รวม 150 เที่ยวบินต่อวัน ทั้งภายในประเทศ 6 สายการบิน 12 เส้นทาง และระหว่างประเทศ 20 สายการบิน 18 เส้นทาง ยังคงให้บริการตามปกติ มีผู้โดยสารใช้บริการเฉลี่ยประมาณ 22,000 -25,000 คนต่อวัน ซึ่งเป็นตัวเลขใกล้เคียงกับช่วงเดียวกัน ก่อนเกิดสถานการณ์การแพร่ระบาดโควิด-19 ที่มีผู้โดยสารใช้บริการประมาณ 30,000 คนต่อวัน แต่อย่างไรก็ตาม เบื้องต้น ท่าอากาศยานเชียงใหม่ ได้มีมาตรการลดผลกระทบโดยการติดตั้งเครื่องฟอกอากาศครอบคลุมทุกจุดภายในอาคารผู้โดยสาร พร้อมใช้รถดับเพลิงฉีดพ่นละอองน้ำภายในเขตการบิน และบริเวณหน้าอาคารผู้โดยสาร เพื่อช่วยเพิ่มความชุ่มชื้นในอากาศ แจกจ่ายหน้ากากอนามัย N95 แก่บุคลากรและผู้โดยสารเพื่อป้องกันฝุ่นขนาดเล็ก พร้อมทั้งมีการประชุมการรักษาความปลอดภัยที่เกี่ยวกับการอำนวยความสะดวกในการบินพลเรือน (Security aspects of facilitation: FAL) ร่วมกับหน่วยงานที่เกี่ยวข้อง (สายการบิน ผู้ประกอบการ ตม.บวท.) เป็นประจำอย่างต่อเนื่องผู้อำนวยการท่าอากาศยานเชียงใหม่ ยังกล่าวถึงมาตรการเตรียมความพร้อมรองรับการเดินทางของประชาชนและนักท่องเที่ยวในช่วงเทศกาลสงกรานต์ ด้วยว่า ได้มีการเตรียมความพร้อมทุกด้าน ทั้งเครื่องมือ อุปกรณ์ บุคลากร ไว้เพียงพอสำหรับการอำนวยความสะดวก รวดเร็ว รวมถึงด้านความมั่นคงปลอดภัยในชีวิต ทรัพย์สิน และด้านสาธารณสุข รองรับผู้มาใช้บริการ